Suunto vahvistaa mobiiliosaamistaan avaamalla uuden osaamiskeskuksen Tampereelle.

Mobiilisovellusten merkitys osana Suunnon tuote- ja palvelutarjoamaa on viime vuosina kasvanut nopeasti, kun sovellusten käyttö on lisääntynyt. Uuden yksikön myötä Suunto aloittaa iOS- sekä Android-osaajien rekrytoimisen.

”Mobiilisovellukset ja -ratkaisut ovat merkittävässä osassa Suunnon tulevaisuuden asiakaskokemusta, ja nyt avattava yksikkö tukee osaltaan tätä kehitystä”, kertoo Suunnon toimitusjohtaja Mikko Moilanen. ”Suunto Movescount -mobiilisovellus iPhonelle ja Androidille on jo nyt osa Ambit3-tuoteperhettämme, ja sovellusten rooli osana tuote- ja palvelukokonaisuuttamme tulee ilman muuta kasvamaan jatkossa.”

Suunnon asiakkaille uudistus tulee näkymään kehittyvinä, käyttäjäkokemusta parantavina mobiilisovelluksina ja -palveluina. Uudistuvat digitaaliset palvelut, mobiilisovellukset mukaan lukien, suunnitellaan ja kehitetään yhteistyössä Amer Sportsin muiden digitaalisten palvelujen ja sovellusten kanssa.



Uuden mobiiliosaamiskeskuksen vetäjänä on aloittanut 10. elokuuta alkaen Sami Männistö, jolla on pitkä kokemus kansainvälisestä ohjelmistokehityksestä sekä mobiili- ja web-palveluiden start-up liiketoiminnasta.

”Käynnistämme välittömästi sekä Android- että iOS-osaajien rekrytoinnin uuteen yksikköömme, ja syksyn kuluessa tavoitteenamme on kasvattaa yksikön kokoa noin kymmeneen henkeen”, kertoo Sami Männistö rekrytointitarpeesta. ”Tampere on sijaintina meille erinomainen, sillä Suunnon emoyhtiön Amer Sportsin kesällä ostaman Sports Trackerin tiimistä osa työskentelee jo paikkakunnalla. Lisäksi täältä löytyy tarvittavaa osaamista nyt käynnistettävälle yksikölle.”



Mobiiliosaamisyksikkö sijaitsee Tampereen Hervannan Technopoliksessa.

Avoimet työpaikkailmoitukset löytyvät täältä.

Lisätiedot:

Tiina Kopponen, Republic of Communications, 040 547 5796, tiina.kopponen@republic.fi